48. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ.5639 της 31 Αυγ./21 Σεπτ. 1970 (ΦΕΚ Β΄ 661) Περί τρόπου εξαγωγής εγχωρίων ειδών προοριζομένων δια τας ανάγκας των Ελληνικών Διπλωματικών Αρχών εις το εξωτερικόν. Έχοντες υπ’ όψιν: 1)Τας διατάξεις του άρθρ. 19 του Νόμ. 2096/1952, 2)το υπ’ αριθ. 54307/2022/29-7-1970 έγγραφον του Υπουργείου Εμπορίου, δι’ ου εκδηλούται η συναίνεσις αυτού εις προτάσεις του Εμπορικού και Βιομηχανικού Επιμελητηρίου Πειραιώς, περί εξαγωγής εγχωρίων ειδών προοριζομένων δια τας εις την αλλοδαπήν Διπλωματικάς Αρχάς και λοιπάς συναφείς Υπηρεσίας, επί τη βάσει και μόνον απλής αδείας εκδιδομένης υπό του Επιμελητηρίου τούτου, κρινομένης επαρκούς δια την περιφρούρησιν των, από συναλλαγματικής πλευράς, συμφερόντων του Δημοσίου, 3)τα έγγραφα υπ’ αριθ. Α.391/10-8-1970 και υπ’ αριθ. 40127/689/20-81970 αντιστοίχως του Α΄ Αντιπροέδρου της Κυβερνήσεως και του Υπουργείου Συντονισμού, περί απλουστεύσεως της διαδικασίας εφοδιασμού Ελληνικών Διπλωματικών Αρχών του εξωτερικού δι’ ελληνικών προϊόντων και περί παροχής πάσης δυνατής διευκολύνσεως εις το Εμπορικόν και Βιομηχανικόν Επιμελητήριον Πειραιώς, ίνα τούτο δυνηθή ν’ αναλάβη την προώθησιν ελληνικών προϊόντων εις τας εν τη αλλοδαπή Ελληνικάς Διπλωματικάς Αρχάς και 4)το γεγονός ότι υπό των εν τη αλλοδαπή Ελληνικών Διπλωματικών Αρχών είναι δυνατή η προβολή και διαφήμισις ελληνικών προϊόντων, δυναμένων τούτων να συμβάλλουν τα μέγιστα εις την ανάπτυξιν των εξαγωγών μας, αποφασίζομεν: Άρθρ.1.-1.Προκειμένης εκάστοτε εξαγωγής εις την αλλοδαπήν εγχωρίων ειδών και προϊόντων αξίας μέχρι 500 δολλαρίων Η.Π.Α., προοριζομένων δια τας εις την αλλοδαπήν Ελληνικάς Διπλωματικάς Αρχάς και λοιπάς συναφείς Υπηρεσίας, αύτη ενεργείται επί τη βάσει και μόνον σχετικής αδείας, εκδιδομένης υπό του Εμπορικού και Βιομηχανικού Επιμελητηρίου Πειραιώς, άνευ προσκομίσεως συναλλαγματικών εγγράφων (τιμολογίου-αδείας Τραπέζης). 2.Η κατά την προηγουμένην παράγραφον Επιμελητηριακή άδεια κατατιθεμένη εις το αρμόδιον δια την εξαγωγήν Τελωνείον, καταχωρείται εις ειδικόν, προς τούτο τηρούμενον βιβλίον, λαμβάνουσα δε εξ αυτού ίδιον αύξοντα αριθμόν, επέχει θέσιν τελωνειακού παραστατικού εγγράφου. Άρθρ.2.-1.Η πιστοποίησις της δια την εξαγωγήν φορτώσεως των εν τη επιμελητηριακή αδεία περιγραφομένων ειδών, ενεργείται δια συντάξεως επί της αδείας ταύτης σχετικής πράξεως υπογραφομένης υπό τε του αρμοδίου τελωνειακού οργάνου και του εκπροσώπου του εφ’ ου εφορτώθησαν μεταφορικού μέσου. 2.Μετά την κατά την προηγουμένην παράγραφον αποπεράτωσιν της φορτώσεως και την σύνταξιν της περί ταύτης σχετικής πράξεως, η κατατεθείσα επιμελητηριακή άδεια θεωρείται εξοφληθείσα και ως τελωνειακόν παραστατικόν υποβάλλεται εις την Διεύθυνσιν Τελωνειακού Ελέγχου κατά τα κεκανονισμένα. Άρθρ.3.-1.Τα δια της κατά τ’ ανωτέρω επιμελητηριακής αδείας εξαγόμενα εγχώρια είδη, απαλλάσσονται του υποχρεωτικού τελωνειακού ελέγχου, εφ’ όσον η εξαγωγή τούτων πραγματοποιείται υπό ανεγνωρισμένων εξαγωγικών οίκων του εσωτερικού. 2.Η Τελωνειακή Αρχή δύναται εις εξαιρετικάς περιπτώσεις να προβαίνη εις δειγματοληπτικόν έλεγχον των εξαγομένων ειδών, προς αποτροπήν τυχόν καταστρατηγήσεων των συμφερόντων του Δημοσίου. Άρθρ.4.-Η ρύθμισις του τρόπου ελέγχου της εισαγωγής του συναλλάγματος του αναλογούντος επί των εκάστοτε κατά τας διατάξεις της παρούσης εξαγομένων ειδών και τα προς τούτο υποβλητέα δικαιολογητικά εις το Εμπορικόν και Βιομηχανικόν Επιμελητήριον Πειραιώς, επαφίεται εις την κρίσιν του αρμοδίου προς τούτο Υπουργείου Εμπορίου. Άρθρ.5.-1.Αι υπ’ αριθ. Μ.4785/36/8-7-1968 (ΦΕΚ 384/Β΄/1968) και Σ.12653/311 δις/7-2-1969 (ΦΕΚ 137/Β΄/1969) αποφάσεις ημών, καταργούνται. 2.Η παρούσα δημοσιευθήτω δια της Εφημερίδος της Κυβερνήσεως. 